丁士良
註釋

↑  「又奉諭旨：和春、怡良奏，遵保金壇解圍尤為出力之員弁兵勇，分別開單請獎一摺。逆匪竄擾金壇，我軍自丹陽追擊堵剿，兩旬之久，得解城圍。各員弁等踴躍用命，著有微勞。地方官紳共籌守禦，保衞城池，尤屬深明大義，均應分別加恩，以示獎勵。二品銜候補協領輯順，著交部從優議敘。已革總兵李志和，著賞給三品頂戴。伯都訥佐領委營總多隆武，著賞加二品銜，以協領儘先補用。琿春雲騎尉委參領托精阿，著以佐領儘先補用。委防禦喜全，著以防禦儘先補用。甯古塔委參領多羅倫、伯都訥委參領壽保、湖南儘先守備袁國璋、陳昌達、田宗興、曾玉龍，廣西儘先守備韋友瑶，四川儘先守備周俊書、馬承恩，貴州儘先守備徐太平、戴佐英，均著賞換花翎。四川千總楊國春，儘先千總汪占魁、劉永福、謝玉春，把總高永堂，湖南把總楊再安、廣西把總王大倫，儘先千總陳貴，儘先外委張全、藍翎勇日張順等七名，均著賞換花翎，並賞加五品銜。四川守備梁克勳，著賞換花翎，以都司儘先升用。廣西千總劉信忠、儘先把總陳步桂，均著賞換花翎，以守備儘先補用。福建遊擊雷丙陽，著賞戴花翎。廣東遊擊馮子材、貴州儘先遊擊陶茂森，均著以參將儘先補用。湖南都司鄧聯科、廣西都司杜照瑞、陳雲彪、儘先都司張朝光，均著以遊擊補用。四川守備儘先都司馬騰霄、馬騰超、廣東守備儘先都司賀大勝、廣西守備儘先都司陳超宗，均著升補都司後以遊擊儘先升用。貴州守備周顯親、朱得勝、江蘇守備梁成桂、廣東守備張永清、廣西守備馬占魁、江南守備張長庚、湖南守備楊冠孫、貴州千總儘先守備謝萬年、廣東千總儘先守備李得祿、廣西千總儘先守備蔡其驃、江蘇千總儘先守備陳步高、四川千總儘先守備陳安邦、福建把總儘先守備韋明堂，均著以都中儘先補用。湖南千總升用守備關明德、廣西把總儘先守備楊日宣、效力武舉儘先守備于綬章、雲南千總羅桂元，均著賞加都司銜。前湖南守備劉嘉祥、千總戴廷秀、周伯雲、強得祿、貴州千總毛茂成、廣西千總唐義洪、蕭明智、廣東千總馮觀勝、四川儘先千總虎崑揚、劉萬得、湖南儘先千總蕭勝南、四川儘先千總莫長青、把總雷安邦、廣西把總曾庚福、貴州把總陳立昌、四川儘先千總梁安邦、李兆霖、廖榮陞、許振、劉志仁、刁明經、守備銜許榮光、軍功唐元芳、儘先把總楊裕昌、雷志德、陳慶芳，均著以守備儘先補用。吉林領催全喜，著以七品筆帖式補用。三姓驍騎校委參領德謙，陝西雲騎尉顧永福、曹德祿，貴州把總陶洪仁、陳發，四川把總艾得勝，福建把總鄭良高，江蘇把總柏成林、楊正大，千總銜王炳春，福建外委林玉超、黃建邦，貴州外委陳繼元，南河外委丁彩、貴州額外外委黃加富、從九品王福山，均著賞戴藍翎。正黃旗披甲委驍騎校春興等三百八十名，均著賞戴藍翎。常熟縣知縣周沐潤，著賞戴花翎，以同知直隸州即行補用。鎮江營把總記名千總鄭元龍，著賞戴花翎，以守備即行補用。金壇縣教諭曹樹杏，著賞加太常寺典簿銜。訓導丁士淳，著以知縣在任候選試用。從九品章錫壽，著賞戴藍翎，以縣丞留於江蘇儘先補用。舉人截取知縣吳富春，著賞戴藍翎，並加同知銜。生員于燮，著賞戴藍翎，以復設訓導，不論雙單月遇缺即選。州同銜吳秉禮，著賞戴藍翎，並加五品銜。袁昶，著賞戴藍翎，以州同選用。前選江西鄱陽縣典史于鼎元，著賞戴藍翎，以從九品仍留江西補用，分缺先選。復設訓導袁鑑、溤肇蕃，均著不入班次，儘先選用，插班閒選。從九品史化榮，著以從九品歸部分缺先選。同知銜吳德照、廩生王勳、生員馮繼蕃、武生陳震奎、例貢生于長齡，均著賞戴藍翎。其隨營辦理糧臺文案出力之即選同知直隸州張文斌，著以知府遇缺即選。候補知縣李慶琛，著以同知直隸州仍留江蘇補用。候補布政司經厯謝得環，著以知州仍留江西補用。府經厯錢坦、縣丞楊樹東、歐陽材生，均著以知縣仍留江西補用。府經厯梁廷璽，著以知縣仍留廣西補用。即選縣丞廖明賢，著以知縣選用。候補縣丞李克勤，著以知縣仍留江蘇補用。候選縣丞朱守箴，著歸部不論雙單月遇缺即選。選用從九品郝聯薇，著以府經厯縣丞，不論雙單月儘先選用。布政司經厯章奎煐、府經厯仇松齡、縣丞王繼維、府照磨熊煐、巡檢徐錫䕫、未入流林昌鋐、從九品方功菼、趙仕桂、黃錫德，均著賞戴藍翎。該部知道。單三件併發。」,《清文宗起居注》卷三十二/咸豐六年十月
↑  「又將三月分月官員外郎賀式韓等十二員並補行引見知縣盛銓等二員一併帶領引見。奉請旨：户部山東司員外郎昌缺著賀式韓補授，户部貴州司主事員缺著祝如濂補授，刑部河南司主事員缺著李祥霖補授，內閣典籍員缺著史致嘏補授，中書科中書員缺著翁在璣補授，順天府經厯員缺著唐鉞補授，山東武定府知府員缺著李熙齡補授。江西九江府同知員缺著陸澄補授，雲南宣威州知州員缺著廖鼎聲補授。貴州麻哈州知州員缺著周德祜補授。廣西永安州知州員缺著劉深補授。江西崇仁縣知縣員缺著盛銓補授。四川隣水縣知縣員缺著丁士淳補授。」，《清文宗起居注》卷四十一/咸豐八年四月
↑  「丁士良，字小坡，江蘇元和縣附貢，咸豐九年署，工書法，舉止雍容，有純儒氣象，剙興三費，士民德之」，《光緒鄰水縣續志》
↑  「士良，錦濤長子〔原名下一字，避毅廟諱〕，字師陳，一字性存，別號筱坡。府庠附貢生，例授復設訓導，選鎮江府金壇懸學訓導，遇覃恩敕授修職郎。咸豐六年，金壇守城軍功保舉，奉旨以知縣用，選四川潾水縣知縣。在任協濟軍餉，欽加同知銜二級。以子有𦬊，官太常寺博士加七級，遇覃恩誥贈中議大夫。嘉慶二十二年丁丑正月十一日生，同治四年乙丑八月一日卒，年四十九。配朱氏〔嘉慶辛酉舉人太常博士諱臨孫女，元庠生諱兆軫女〕，敕封孺人，誥封淑人。嘉慶二十二年丁丑九月五日生，光緒十一年乙酉十月二十四日卒，年六十九。祔葬月波公墓。子一，有𦬊。女一，適光緒己卯舉人陳丙喜〔咸豐辛亥制科孝廉方正長庠附貢生諱奐孫諱诞子〕。」，《丁氏宗谱》卷二世系二
↑  「性存公。公諱士良，字師陳，一字篠坡，晚自號性存，原名下一字同，御名改之。月波公之長子也。幼聰慧，讀書數過，背誦無齟齬。工歐陽書十齢，能作碑板字。從沈翊卿先生受舉業，弱冠以古學第一受知學使者龔公，入府庠，助軍餉，選授金壇學訓，造就人才，以植品厲行爲務。咸豐丙辰，粵賊圍城急，公偕縣令周沐潤誓死守，厯二十二晝夜。會提督張公前援，圍解，擢知潾水。懲姦猾，息鬭訟，胥吏斂手。滇逆藍大順圍順慶，密緝僞先鋒三人斬之，賊爲奪氣。因繕修城垣軍械，爲守禦僃。釋篆未朞，賊果薄縣城不下，逸去。士民德公之先事僃，謳思不衰。庚申，丁繼母張恭人憂，遂歸，不復出，內行肫摯，母吳恭人疾，到左臂肉和藥進之。父患疾，必半月侍，或掖之以適其志。事張恭人婉而順，友愛諸弟，同炊同產，世多稱之。公主義莊事，廓祭產，立宗祠，倣朱子家禮定祭法。偕諸弟遵遺命，置讀書田，立義塾，以教族子弟。遗書萬卷，遭城陷，盡佚。公篤念先澤，不惜重貲購之，以歸於塾。又出其兩母遺金，治屋一所，蔭貧族，如范氏故事，用不足資，奉錢成之。凡此皆犖犖大者。性坦直，不立崖岸，與人言，有規勸，無戲謔，處躬以儉，爲大僃矣。他若有《金壇守城記》一卷、《藍瑛遺箸》五卷附錄一卷」，《丁氏宗谱》卷四世美傳
↑  「《誥授奉政大夫欽加同知銜四川鄰水縣知縣性存丁君傳》。朱兆杓。君自蜀旋里，未及一年而遽沒。沒後，其孤有𦬊匍匐手君行略，乞為傳。君為余兄女夫，稔君事行者莫如余，其忍無一言？因遂不敢以不文辭，而刪次其略授之，俾垂諸家乘焉。君姓丁氏，名士良，原名下一字，同今上御名，故改稱為良。字師陳，一字筱坡，別自號性存，蘇之元和人，明正統初，贈訓導克遜公諱謙，由太倉雙鳳里遷居蘇州，是為始祖。十一傳為巨洲公，諱晉初，長庠生，貤贈儒林郎，君曾祖考也。十二傅為半帆公，諱荊堂，候選縣倅，贈儒林郎，晉中憲大夫，君祖考也。半帆公生君之考，諱錦濤，字月波，國學生，覃恩馳購修職郎，晉中憲大夫。妣吳太恭人，繼妣張太恭人。昆弟六人，君其長也。幼聰穎，讀書三四過輒止，塾師督之，則曰：已熟矣。背誦果不遺一字。及為舉子業，下筆成章，尤長詩賦駢儷之作。弱冠，即以古學受知學使龔公，補蘇州府學博士弟子。道光王寅，海疆告警，以助餉，候選復設訓導。越數歲，秉鐸金壇，孜孜以造就人才為急。凡學中生來見者，輒勉以植品勵行，始終如一日。咸豐丙辰，粵賊東下，圍攻金壇，君偕縣令率眾登陴，誓以死守。會提督張公以救兵至，圍遂解。方被圍時，措置擘畫，殫竭心力，廢寢食者厯二旬之久，須鬢為之斑白。君受業師沈翊卿廣文贈以詩曰：身拚一死還君父，心要千秋企聖賢。蓋紀實也。尋以守城功擢知四川鄰水縣。既之任，按行境內，問民疾苦，密訪巨猾某某，褫革懲治，姦宄屏跡。蜀俗好鬭訟，君於折獄時委曲化導，民有感而泣下者，俗爲一變。故其初至，案牘山積，逮其後，訟庭生草，胥吏咸斂手奉法。滇逆藍大順之圍順慶府也，君於鄰水要隘嚴緝匪蹤，夜半擒獲偽先鋒等三人，悉置諸法，賦爲奪氣。雉堞因雨圯壞，君募眾繕修，又豫為守禦之備。厥後卸篆未朞，賊來撲縣城，留攻數日不下，遂逸去。士民感君之先事有備，故既去而頌聲不衰也。他縣民匄食入境，狀貌獰惡，疑指為盜。君曰：此貧民爾。給資遣歸。有參戎某，募丁壯千餘，耀武境上，訛言藉藉，闔邑民皆惶怖。君坐堂皇，集眾諭之曰：渠為從戎計，必無騷擾，其各安堵無恐。犒以牛酒，信宿乃去，人咸服君之有識。性恬退，歲庚申，丁繼母憂，遂歸，不復出。內行肫摯。母病，刲左臂肉和藥以進，服之愈。父患足疾，醫治弗效，君蒐討方書，晝夜不倦，因是遂諳藥性。待諸弟曲盡友愛。父沒幾二十載，不異炊，不析產，伯仲之間，怡怡如也。君家故有義莊，君主莊事十餘年，每有贏羨，益置膏腴，規制寖以恢廓。於祖祠後剏立宗祠，春秋偕宗人致祭，儀節略倣朱子家禮。又仰承先志，謀建義墊，以教族子弟。又葺治樓屋若干楹，以為貧族芘蔭之所，如范氏義宅故事。生平無泛交，與人要約，不茍然諾，諄諄然勸善規過，戲謔之辭弗出口。居常樂易愛人，不為崖岸嶄絕之行。至辨論是非曲直，則毅然不可干以私。處躬以儉，嘗語人曰：吾自服官以來，幸無大過失者，徒以能儉故耳。工書法，轍跡所至，求者趾相錯，得君片楮，人皆藏弆寶貴之。所著有《金壇守城記》一卷、《藍瑛堂遺箸》五卷、《袝錄》一卷，竝藏於家。卒以同治四年八月一日，距生於嘉慶二十二年正月十一日，年四十有九。配朱氏，敕封孺人，晉宜人，即余仲兄愼甫諱兆軫女也。子一，即有𦬊，聘沈氏，庚申城陷殉難，彙旌貞烈。續聘顧氏。女一，德珍，字元庠生陳丙喜」，《丁氏宗谱》卷二十三世藝文三